Só kan jy Christene in Irak en Sirië help‘n Skermskoot uit die video. Ontmoet die 12-jarige Noeh van Irak. Voor die oorlog het Noeh ’n normale kinderlewe gehad – hy het dit geniet om skool toe te gaan en sokker te speel. In 2014 is hul dorpie, Karamles, egter deur die Islamitiese Staat (IS) binnegeval en hy en sy familie, soos baie ander, moes vlug. [Kyk Noeh se video hier] ŉ Paar maande gelede het Noeh en sy familie teruggekeer na hul bevryde dorpie wat nou in puin lê. Noeh het sy ou skool besoek en teruggedink aan soveel goeie herinneringe. Maar steeds is die droom om terug skool toe te gaan, nog ver in die toekoms. “Ná die bevryding in Oktober  het ons uitgevind dat ons huis deur die Islamitiese Staat afgebrand is. Ek was baie hartseer toe ek dit die eerste keer gesien het,” sê Noeh. Dit is ŉ lang pad wat voorlê voordat Noeh en sy familie kan terugtrek huis toe. Maar ten spyte van die verwoesting wat die oorlog gesaai het en die voortdurende gevare, droom Noeh en baie ander jongmense daarvan om terug te keer na hul tuislande toe en hul dorpies en lewens te herbou. “Ons wil teruggaan huis toe… Ek wíl teruggaan, dit is ons land!” sê jong Noeh. Geopende Deure werk deur kerke en plaaslike vennote om noodleniging aan tienduisende ontwortelde Christene, soos Noeh en sy familie, in Irak en Sirië te voorsien. Langtermyn-ondersteuning sluit in: opleiding, traumaberading en ondersteuning aan families om hul huise te herbou en klein besighede op die been te kry. Meer as 430 000 mense van 127 lande het ŉ petisie onderteken wat ŉ beroep op wêreldleiers doen om vervolgde Christene en ander minderhede in Sirië en Irak te ondersteun. Dit vorm deel van ’n veldtog deur Geopende Deure om hoop te bring aan mense in die Midde-Ooste. Oor die afgelope sewe jaar is miljoene mense deur die konflik in Irak en Sirië ontworteld gelaat, met die burgerlikes wat steeds die ergste geraak word deur die konflik wat gekenmerk word deur ongeëwenaarde lyding en vernietiging. Oor die afgelope dekades het die aantal Christene in Irak dramaties gedaal van net onder twee miljoen in die 1990’s, tot net oor die 200 000 vandag. In Sirië het tussen 300 000 en een miljoen Christene die land verlaat sedert die begin van die burgeroorlog in 2011. Vandag is daar 795 000 Christene in Sirië oor. Die Een Miljoen Stemme van Hoop-petisie is geloods ná agt maande van konsultasie met Christene en kerkleiers in Sirië en Irak – om te verstaan wat hul behoeftes is, watter uitdagings hulle in die gesig staar en watter ondersteuning hulle nodig het. Die petisie sal op 11 Desember 2017 aan die Verenigde Nasies (VN) voorgehou word en doen ŉ beroep op die VN om te verseker dat Christene en ander minderhede in die lande die volgende geniet: Geopende Deure poog om voor hierdie datum ten minste een miljoen handtekeninge, van reg oor die wêreld, in te samel. George, ŉ kerkleier van Qaraqosh in Irak, beklemtoon die belangrikheid van wêreldwye deelname aan die veldtog: “Ek dink ons het ten minste internasionale betrokkenheid nodig om ons situasie te ondersoek, sodat daar druk op die regering uitgeoefen kan word om die kwesbare minderhede, soos die Christene en die Yazidi’s, te beskerm.” Geopende Deure Suider-Afrika poog ook om die kerk in Suid-Afrika te mobiliseer om hul handtekeninge by die petisie te voeg en saam met die mense in die Midde-Ooste te staan, wat deur die jare lange oorlog en onstabiliteit geaffekteer is. “Meer as 126 000 van die handtekeninge wat tot op datum ingesamel is, kom vanuit die Midde-Ooste self. Kom ons vat hande met ons mede-Christene in die Midde-Ooste en wys hulle dat ons omgee. Ons moet hulle wys dat ons in Suid-Afrika verenig is met hulle,” sê Jan Gouws, uitvoerende direkteur van Geopende Deure Suider-Afrika. Die publiek kan meer inligting oor hierdie saak verkry, asook hul stemme byvoeg, by www.opendoors.org.za/hoop. Geopende Deure is ŉ internasionale bediening wat vervolgde Christene ondersteun en versterk – in meer as 60 lande en vir langer as 60 jaar al. Verlede jaar het die organisasie ongeveer $70 miljoen ingesamel om praktiese ondersteuning aan vervolgde Christene van reg oor die wêreld te bied, deur kos, medisyne, traumasorg, regshulp, plekke van veiligheid, skole, sowel as geestelike ondersteuning deur Christelike literatuur, opleiding en hulpbronne te voorsien. Elke jaar publiseer Geopende Deure die Wêreldwaarnemingslys – ŉ ranglys van die top-50 lande waar dit die moeilikste is om ŉ Christen te wees. Dit word opgestel deur gebruik te maak van gedetailleerde inligting wat deur Geopende Deure se medewerkers in meer as 60 lande, asook onafhanklike kenners voorsien word. Geopende Deure se navorsingsmetodes en resultate is onafhanklik geoudit deur die Internasionale Instituut vir Geloofsvryheid. Die 2017 Wêreldwaarnemingslys verwys na die 12 maande wat op 31 Oktober 2016 geëindig het. Sirië is nommer 6 en Irak is nommer 7 op die 2017 Geopende Deure Wêreldwaarnemingslys.